YHTEINEN KERTOMUS EUROOPAN PARLAMENTILLE JA NEUVOSTOLLE Macaon erityishallintoalue: vuosikertomus 2013 /* JOIN/2014/019 final */





Tiivistelmä Siitä lähtien kun Macao palautettiin Kiinan kansantasavallalle vuonna 1999, Euroopan unioni ja sen jäsenvaltiot ovat seuranneet tiiviisti Macaon erityishallintoalueen poliittista ja taloudellista kehitystä ”yksi maa, kaksi järjestelmää” -periaatteen puitteissa. Euroopan parlamentille vuonna 1999 annetun sitoumuksen mukaisesti Macaon kehityksestä laaditaan vuosittain kertomus. Tämä 12. vuosikertomus koskee vuoden 2013 tapahtumia. EU katsoo, että Macaon peruslakiin (Basic Law) kirjattu ”yksi maa, kaksi järjestelmää” ‑periaate toimi moitteettomasti myös vuonna 2013. Macaolaisten oikeuksia ja perusvapauksia kunnioitettiin. Talouspolitiikassa noudatettiin edelleen markkinatalouden periaatteita oikeusvaltioperiaatetta kunnioittaen. Läpinäkyvyyden ja hyvän hallintotavan edistämisessä saavutettiin lisäedistystä. Macaon politiikan ohjausjärjestelmä muuttui demokraattisemmaksi, kun lakiasäätävään kokoukseen suorilla vaaleilla valittavien edustajien määrää lisättiin vuoden 2013 vaaleissa. EU toivoo, että tältä osin tapahtuisi lisäedistystä, joka lopulta johtaisi sekä hallintojohtajan että lakiasäätävän kokouksen valitsemiseen yleisillä vaaleilla. Se haluaa tehdä Macaon kanssa yhteistyötä oikeuslaitoksen vahvistamiseksi sekä liiketoimintaa koskevan sääntelyn ja institutionaalisen kehyksen kehittämiseksi. EU:n ja Macaon kahdenväliset suhteet syvenivät entisestään. EU ja Macao viettivät vuonna 2013 kauppa- ja yhteistyösopimuksen voimaantulon 20-vuotisjuhlaa. Juhlavuoden kunniaksi Euroopan komission puheenjohtaja José Manuel Barroso vieraili Macaossa marraskuussa 2013. Kauppa- ja investointisuhteet laajenivat merkittävästi ja olivat jokseenkin ongelmattomat. EU ja Macaon erityishallintoalue allekirjoittivat horisontaalisen lentoliikennesopimuksen, joka luo koko EU:n kattavan oikeudellisen kehyksen suhteiden kehittämiselle Macaon kanssa siviili-ilmailun alalla. Poliittinen kehitys Vuosi 2013 oli Chui Sai Onin neljäs vuosi Macaon erityishallintoalueen hallintojohtajana. Hallituksen strategisia painopisteitä olivat edelleen talouden monipuolistaminen, Helmijoen suistoalueen kanssa tehtävän alueellisen yhteistyön lisääminen, yhteyksien vahvistaminen portugalinkielisiin maihin ja toimeentulokysymysten käsittely. Lakiasäätävässä kokouksessa 15. marraskuuta 2013 pitämässään vuotuisessa linjapuheessa hallintojohtaja sanoi, että Macao oli selviytynyt sisäisistä ja ulkoisista vaikeuksista keskushallituksen vahvan tuen sekä hallituksen ja macaolaisten yhteisten ponnistelujen avulla. Tämä puolestaan oli johtanut siihen, että sosiaalinen, poliittinen, taloudellinen ja kulttuurinen kehitys jatkui vakaana. Macaon hallitus on pitänyt kiinni politiikantekoa koskevasta ”kansalaiset etusijalle” ‑periaatteesta pyrkiessään parantamaan politiikkoja, joilla on vaikutusta hyvinvoinnin eri näkökohtiin, ja edistämään talouden monipuolistamista. Hallintojohtaja on korostanut tarvetta parantaa julkishallintoa, vastuuvelvollisuutta, läpinäkyvyyttä ja lehdistönvapauden suojelua ja vahvistaa oikeusvaltiota. Poliittisten uudistusten osalta saavutettiin jonkin verran edistystä 15. syyskuuta 2013 järjestetyissä lakiasäätävän kokouksen vaaleissa. Lakiasäätävän kokouksen jäsenten määrä nousi 29:stä 33:een: kaksi uutta jäsentä valittiin maantieteellisistä vaalipiireistä ja kaksi uutta jäsentä funktionaalisista vaalipiireistä, jotka edustavat liike-elämän, työvoiman, eri ammattikuntien, sosiaalihuollon, koulutuksen, kulttuurin ja urheilun intressiryhmiä. Jälkimmäiset valitaan suoralla vaalilla. Macaolaiset äänioikeutetut valitsivat lakisäätävän kokouksen 33 paikasta 14. Kyseessä oli vaatimaton mutta myönteinen askel kohti Macaon erityishallintoalueen hallituksen demokratiapohjan vahvistamista. Koska Macaon laki ei salli puolueille yksilöllistä ehdokasasettelua, ehdokkaiden piti kirjautua osaksi ehdokasluetteloa. Luetteloja oli kaikkiaan 20, ja niissä oli yhteensä 145 ehdokasta, jotka tavoittelivat 277 153 rekisteröityneen äänestäjän ääntä. Vaalikampanja kesti kaksi viikkoa, ja vaalilautakunta valvoi sitä koskevien tiukkojen sääntöjen noudattamista. Lautakunnan puolueettomuudesta esitettiin epäilyjä. Syyttäjäviranomainen on ehdottanut, että lautakunnan roolia tarkistetaan ja kampanjoinnin kestoa pidennetään kahdesta viikosta neljään. Macaon rekisteröidyistä äänestäjistä 55 prosenttia eli 151 881 kansalaista käytti äänioikeuttaan. Vähennystä vuoden 2009 vaaleihin oli 5 prosenttia, ja äänestysprosentti oli alhaisin sitten vuoden 2001. Nykyisten vallanpitäjien kannattajat saivat 23 paikkaa (12 maantieteellisistä ja 11 funktionaalisista vaalipiireistä) ja muodostivat siten suuren enemmistön. Koska hallintojohtaja nimittää suoraan seitsemän muuta jäsentä, hallitus voi luottaa saavansa lähes kaikkien lakiasäätävän kokouksen jäsenten tuen. Yhdistyneiden kansakuntien ihmisoikeuskomitea tarkasteli maaliskuussa 2013 kansalaisoikeuksia ja poliittisia oikeuksia koskevan kansainvälisen yleissopimuksen ratifiointia Macaossa. Päätelmissään komitea pyysi Macaon erityishallintoalueen hallitusta esittämään vuoden sisään suunnitelman, jossa asetetaan aikataulu yleiseen ja yhtäläiseen äänioikeuteen perustuvaan vaalijärjestelmään siirtymiselle. Järjestelmän on määrä taata kaikille Macaon kansalaisille oikeus äänestää ja asettua ehdokkaaksi vaaleissa. EU tukee tätä tavoitetta. Sananvapaus toteutui melko hyvin Macaossa vuonna 2013. Yksittäiset ihmiset pystyivät edelleen käyttämään sananvapautta rajoituksetta, ja painetuissa ja sähköisissä tiedotusvälineissä julkaistiin mitä erilaisimpia näkemyksiä. Vaalikampanjan aikana Macaon media levitti tietoa vaaleista ja eri ehdokasluetteloiden ohjelmista ja lisäsi äänestäjien tietoisuutta vaalien teemoista. Lehdistönvapauden tila oli edelleen jonkinasteinen huolenaihe, samoin kuin hallituksen suhtautuminen siihen, mihin valtionhallinnon tietoihin toimittajilla on pääsy. Hongkongin oppositiomedian, esimerkiksi Apple Dailyn, toimittajilta evättiin pääsy Macaoon kahdesti. Sosiaalisen median toiminta sen sijaan jatkui vapaana ja vilkkaana. Useat korkean tason korruptiotapaukset osoittivat, että erityisesti läpinäkyvyyteen ja hyvään hallintotapaan on kiinnitettävä huomiota. Korruptionvastainen komitea raportoi vuonna 2013, että se oli käsitellyt vuoden 2012 aikana 1 279 tapausta, joista 852 oli uusia. Lisäystä edellisvuoteen oli 8 prosenttia. Syyttäjänvirasto otti tutkittavaksi 183 tapausta, mikä on 71 tapausta enemmän kuin vuonna 2011. Määrä on ollut nousussa vuodesta 2010. Lähes 60 prosenttia vuonna 2012 kirjatuista tapauksista oli sellaisia, joissa kantelija luovutti itseään koskevia henkilötietoja. Tämä osoittaa, että kansalaisten valmius ilmoittaa rikoksista ja tietoisuus oikeuksistaan ovat lisääntyneet. Taloudellinen kehitys Macaon talous kasvoi vuonna 2013 voimakkaasti, 11,9 prosenttia suhteessa BKT:hen. Edellisvuonna kasvu oli 9,1 prosenttia. Kasvun moottorina oli pelialaan ja matkailuun liittyvien palvelujen vahva vienti. Myös investoinnit lisääntyivät voimakkaasti uusien hotellien rakentamisen ja sosiaalisen asuntotuotannon ansiosta. Inflaatio pysyi suhteellisen korkeana, 5,5 prosentissa.[1] Inflaatiopaineet olivat seurausta hyödykkeiden korkeammista tuontihinnoista ja vilkkaasta taloudellisesta toiminnasta. Matkailuala menestyi hyvin vuoden 2013 aikana: matkailijoiden määrä nousi 29,3 miljoonaan, mikä on 4,6 prosenttia enemmän kuin edellisenä vuonna. Mannerkiinalaisten osuus matkailijoista oli 63,5 prosenttia; Macaon vahva talouskasvu oli siis pitkälti heidän ansiotaan. Pelitulot kasvoivat vuonna 2013 18,6 prosenttia 360 miljoonaan patacaan.[2] Macao säilytti vuonna 2006 saavuttamansa aseman maailman suurimpana kasinomarkkinana. Macao jatkoi kongressi- ja messuteollisuutensa, luovien alojensa ja kulttuuriteollisuutensa kehittämistä pelaamiseen liittyvän matkailun siivittämänä. Se isännöi useita messuja, kongresseja ja tapahtumia uusilla aloilla, joista esimerkkeinä voidaan mainita autot, huvialukset, lentokoneet, ympäristö ja lääketieteellinen tutkimus. Kasinoyrittäjät rakennuttivat laatutuotteisiin keskittyviä ostoskeskuksia ja lisäsivät kasinojen tarjontaan viihde-esityksiä matkailijoiden houkuttelemiseksi. Monille Aasian kaupungeille Macao on edelleen menestyksen esikuva. Macaon peli- ja matkailualan on määrä jatkaa kasvuaan tulevina vuosina. Vuonna 2013 rakennettiin 10 uutta hotellia, joiden huonemäärä on noin 4 300. Lisäksi hallitukselle toimitettiin 18 lupahakemusta hotellin rakentamiseksi; niiden huonemäärä olisi 18 500. Macaossa on tällä hetkellä 26 000 hotellihuonetta, joten kapasiteetti lähes kaksinkertaistuu vuoteen 2018 mennessä, jolloin huoneita on tarjolla 49 000. Hallitus on pelialan kasvun hallitsemiseksi asettanut katon pelipöytien määrälle: 5 500 pöydän katto saavutettiin vuoden 2012 lopussa. Vuonna 2013 hallitus päätti sallia 250 uutta pöytää kahdelle yrittäjälle niiden vastavalmistuneita kasinotoimintaan keskittyviä lomakeskuksia varten. Hallitus piti kiinni linjastaan, jonka mukaan uusia pelipöytiä sallitaan suhteessa siihen, miten paljon uudella kasinolla on muita kuin pelaamiseen liittyviä liiketoimintoja (esim. ostosmahdollisuudet, konferenssit ja viihde-esitykset). Koska peliteollisuus kasvaa nopeasti, Macao pyrki aktiivisesti saattamaan pelialan asianmukaisiin kehyksiin ja edistymään rahanpesunvastaisen toimintaryhmän vaatimusten täyttämisessä. EU kannustaa Macaon viranomaisia jatkamaan kaikkia tarvittavia toimia pelialalle tyypillisten riskien torjumiseksi ja on valmis osallistumaan asiasta käytäviin keskusteluihin. Hallituksen pyrkimyksistä huolimatta Macaon talouden rakenne ei ole monipuolistunut merkittävällä tavalla viime vuosina. Pelialan osuus BKT:stä oli entistä suurempi: 32,3 prosenttia vuonna 2009 ja 45,9 prosenttia vuonna 2012.[3] Neljäsosa Macaon työvoimasta työskenteli pelialalla ja viihdeteollisuudessa. Pelivero on hallituksen verotulojen pääasiallinen lähde. Kasinoyrittäjät maksavat 35 prosenttia bruttopelituloistaan peliverona, jonka osuus Macaon verotuloista oli 81 prosenttia vuonna 2013.[4] Pelialan voimakas kasvu vuonna 2013 johti siihen, että Macao kärsii työvoimapulasta. Työttömyysaste oli lähes koko vuoden hyvin matala, vain 1,8 prosenttia. Macao joutuikin työllistämään runsaasti ulkomaisia työntekijöitä ja ammattilaisia täyttääkseen kasvavan talouden tarpeet. Ulkomaisten työtekijöiden määrä nousi vuoden 2013 loppuun mennessä historiallisen korkeaksi: 137 838 eli 37 prosenttia työvoimasta. Osa heistä on Macaossa asuvia viisumin/työluvan omaavia ei-macaolaisia ja osa rajat ylittäviä työntekijöitä. Siinä missä liike-elämä vaati joustoja työvoiman tuontiin työvoimapulan helpottamiseksi, ammattiliitot painostivat säilyttämään protektionistiset toimenpiteet, joilla suositaan paikallisia työntekijöitä ja varataan tietyt avaintehtävät, esimerkiksi kasinojen krupieerit, paikallisille. Vuoden 2014 linjapuheessaan hallintojohtaja vakuutti, että hallitus jatkaa nykypolitiikkaansa, jonka mukaan asukkailla on etusija työpaikkoja täytettäessä, ja että muut kuin asukkaat eivät voi toimia krupieerina. Lokakuussa 2013 Macaon hallitus toteutti ensimmäisen julkisen kuulemisen tiettyjen ammattien vähimmäispalkasta. Siinä ehdotettiin vähimmäispalkkaa kahdelle ammattiryhmälle, kiinteistönhoitoyhtiöiden palkkaamille vartijoille ja talonmiehille. Macao on ainoa Kiinan kansantasavallan lainkäyttöalue, jossa ei ole lakisääteistä vähimmäispalkkaa. Alueellinen yhdentyminen on yksi hallituksen toiminnan painopisteistä ottaen huomioon mahdollisuudet, joita yhdentyminen tarjoaa talouden monipuolistamiseen. Tiiviimpää taloudellista kumppanuutta koskeva järjestely (CEPA) oli edelleen yksi tärkeimmistä yhdentymisen välineistä Macaon erityishallintoalueen ja Manner-Kiinan välillä. CEPAn ansiosta kaupankäynti vapautuu täysin vuoden 2015 loppuun mennessä. Osapuolet allekirjoittivat 30. elokuuta 2013 järjestelyn lisäyksen X. Sen myötä macaolaiset yritykset pääsevät helpommin 28 palvelusektorille ja niiden alasektoreille Manner-Kiinassa. Macaolaisille palveluntarjoajille on myönnetty yhteensä 435 lupaa järjestelyn käyttöönottovuoden eli vuoden 2004 ja heinäkuun 2013 lopun välisenä aikana. CEPAn piiriin kuuluu nykyään 383 palvelukaupan vapauttamistoimenpidettä. Hengqinin saarella sijaitsevan erityistalousalueen kehitys on myönteistä tulosta Guangdongin ja Macaon välistä yhteistyötä koskevan sopimuksen puitteissa tehdystä yhteistyöstä. Saari kuuluu Zhuhaihin, joka on Manner-Kiinassa sijaitseva Macaon naapurikunta. Macao-Guangdongin teollisuusalue Hengqinin saarella on herättänyt suurta kiinnostusta mantereella toimivien ja ulkomaisten yritysten keskuudessa. Liiketoiminnan käynnistämiseksi teollisuusalueella jätettiin 89 hakemusta, jotka koskivat pääasiassa matkailua, huipputeknologiaa, kulttuuria, lääkinnällisiä laitteita ja rahoituspalveluja. Macaon yliopiston uusi kampus Hengquinissä valmistui 20. heinäkuuta 2013. Vaikka kampus sijaitsee Manner-Kiinan alueella, se kuuluu Macaon erityishallintoalueen viranomaisten lainkäyttövaltaan. Macao hyödynsi edelleen asemaansa Kiinan ja portugalinkielisten maiden välisen yhteistyön ja kaupan keskuksena. Vuonna 2013 järjestettiin useita merkittäviä tapahtumia. Niistä tärkein oli Kiinan ja portugalinkielisten maiden välisen talousyhteistyöfoorumin neljäs ministerikokous, joka järjestettiin 5. ja 6. marraskuuta. EU:n ja Macaon välinen yhteistyö EU ja Macao viettivät vuonna 2013 kauppa- ja yhteistyösopimuksensa voimaantulon 20-vuotisjuhlaa. Juhlallisuuksien kohokohta oli Euroopan komission puheenjohtajan José Manuel Barroson vierailu 23. marraskuuta. Puheenjohtaja Barroso tapasi Macaon hallintojohtajan Chui Sai Onin ja muita erityishallintoalueen hallituksen jäseniä. Barroso puhui yhdessä Chui Sai Onin kanssa avoimessa juhlaseminaarissa ja avasi EU:n pääkaupunkeja esittelevän valokuvanäyttelyn. Macaon postilaitos julkaisi juhlavuoden kunniaksi kaksi erityismerkkiä. EU:n ja Macaon kahdenvälisellä sopimuksella perustettu sekakomitea kokoontui Macaossa 15. marraskuuta 2013. Se loi katsauksen kahdenvälisissä suhteissa sopimuksen voimaantulon jälkeen tapahtuneeseen myönteiseen kehitykseen. Kauppa on kukoistanut ja yhteistyötä on tehty monilla eri aloilla oikeusasioista koulutukseen, tutkimukseen ja tulkkikoulutukseen. Komitea keskusteli myös verotusyhteistyöstä ottaen huomioon veroviranomaisten välisessä automaattisessa tiedonvaihdossa tapahtuneen kansainvälisen kehityksen. Asialistalla olivat myös immateriaalioikeuksien suojeluun ja julkisiin hankintoihin liittyvät kysymykset, mukaan lukien Maailman kauppajärjestön julkisia hankintoja koskeva sopimus, ja alueellinen yhdentyminen. Kiinnostus yhteistyön tekemiseen kulttuurin, luovien alojen ja ympäristönsuojelun kaltaisilla uusilla aloilla oli molemminpuolista. Macaon hallitus teki ehdotuksia toiminnan lisäämiseksi oikeudellisen yhteistyön, ympäristönsuojelun, ihmiskaupan torjunnan, kulttuuriteollisuuden ja luovien alojen puitteissa. EU ja Macaon erityishallintoalue allekirjoittivat horisontaalisen sopimuksen tietyistä lentoliikenteen näkökohdista 23. marraskuuta 2013 järjestetyssä seremoniassa. Macaon hallintojohtaja Chui Sai On ja Euroopan komission puheenjohtaja José Manuel Barroso olivat läsnä allekirjoitusseremoniassa. Sopimuksella palautetaan oikeusvarmuus niiden 15:n voimassa olevan lentoliikennesopimuksen osalta, joita Macao ja yksittäiset EU:n jäsenvaltiot ovat tehneet kahdenvälisesti. Lisäksi se tarjoaa hyvän lähtökohdan EU:n ja Macaon suhteiden kehittämiselle ilmailun alalla. EU:n ja Macaon kahdenvälinen kauppa kasvoi huomattavasti vuonna 2013. Yhteenlaskettu kahdenvälinen kauppa kasvoi 28,3 prosenttia ja oli arvoltaan 656,5 miljoonaa euroa.[5] EU:n vienti Macaoon kasvoi 37 prosenttia 542 miljoonaan euroon Macaon tuontikysynnän lisääntyessä talouden elinvoimaisuuden ansiosta. EU:n tärkeimpiä vientituotteita olivat lentokoneet, nahkatuotteet ja juomat (lähinnä viini). EU:n tuonti Macaosta pysyi vakaana ja oli arvoltaan 114,5 miljoonaa euroa. EU:n kauppa Macaon kanssa oli vuonna 2013 428 miljoonaa euroa ylijäämäinen. EU oli 23 prosentin osuudella Macaon toiseksi suurin tuoja vuonna 2013 Kiinan jälkeen.[6] Vuonna 2013 perustettiin Macaon ja Euroopan yhteinen kauppakamari. Euroopan komission puheenjohtaja Barroso vihki sen käyttöön 23. marraskuuta. Ennen Macaon ja Euroopan yhteisen kauppakamarin perustamista Hongkongissa sijaitseva Euroopan kauppakamari vastasi järjestelyistä EU:n osallistuessa Macaon kahteen vuotuiseen merkkitapahtumaan eli Macaon investointifoorumiin ja Macaon kansainväliseen ympäristöalan yhteistyöfoorumiin ja siihen liittyvään näyttelyyn. Näiden kahden tapahtuman yhteinen EU-paviljonki toi runsaasti näkyvyyttä ja mahdollisuuksia EU:n yrityksille. Kyseiset tapahtumat tarjosivat myös hyvän verkottumisfoorumin mannerkiinalaisille vierailijoille. EU:n ja Macaon akateeminen koulutusohjelma käynnistettiin joulukuussa 2012, ja sitä hallinnoi Macaon yliopiston johtama yhteenliittymä. Sen puitteissa on nyt järjestetty ensimmäiset toimet: seminaareja, suuri kongressi EU:n ja Macaon kahdenvälisen sopimuksen 20-vuotisjuhlan kunniaksi, useita tapahtumia puheenjohtaja Barroson vierailun tiimoilta ja onnistunut simulaatio Eurooppa-neuvoston kokouksesta. EU ja Macao ovat jatkaneet kiina–portugali-tulkkien kouluttamista vuonna 2012 allekirjoitetun yhteisymmärryspöytäkirjan nojalla. Tulkkeja koulutettiin Macaossa ja Brysselissä viiden kuukauden ajan. Euroopan komission päätoimipaikassa avattiin joulukuussa 2012 Macaota esittelevä valokuvanäyttely ”Bridging Time”. Näyttely sai jatkoaikaa kesäkuulle 2013. EU jatkaa Macaon erityishallintoalueen kanssa solmimiensa suhteiden hoitamista, talous- ja kauppakontaktien lisäämistä, yhteistyön parantamista yritysten ja kansalaisyhteiskunnan kanssa sekä liikkuvuuden ja ihmisten välisen vuorovaikutuksen edistämistä. Vuoden 2014 tärkeimpiä painopisteitä ovat oikeudellinen yhteistyö, ympäristönsuojelu, ihmiskaupan torjunta, kulttuurivaihto ja akateeminen yhteistyö. Osana Macaon kanssa tehtävää yhteistyötä sen talouden monipuolistamiseksi EU ehdotti, että kaupan ja investointien edistämiseksi aloitettaisiin vuoropuhelu sääntelykehyksestä, joka kattaa myös kilpailun, julkiset hankinnat, sääntelymenettelyt ja immateriaalioikeudet. Lisäksi EU haluaa tehdä Macaon kanssa yhteistyötä edistääkseen EU:n liike-elämän intressejä Hengqinin erityistalousalueella ja muissa talouden lippulaiva-aloitteissa. [1] Kaikki tässä käytetyt Macaon taloutta koskevat indikaattorit ovat virallisia tilastoja, joiden julkaisemisesta vastaa Macaon erityishallintoalueen hallituksen tilasto- ja väestönlaskentakeskus. [2] Lähde: Macaon erityishallintoalueen hallituksen pelialan valvonta- ja koordinointivirasto. [3] Lähde: Macaon erityishallintoalueen hallituksen tilasto- ja väestönlaskentakeskus. [4] Lähde: Macaon erityishallintoalueen hallituksen rahoituspalveluvirasto. [5] Lähde: Eurostat (Comext-tietokanta). [6] Lähde: Macaon erityishallintoalueen hallituksen tilasto- ja väestönlaskentakeskus.